ปี’54แบงก์โกยกำไร1.3แสนล้าน
น้ำท่วมสำรองกดไตรมาส4 ปีนี้สินเชื่อใหญ่โต-เสี่ยงค่าต๋ง
24 ม.ค. 2555

น้ำท่วมสำรองกดไตรมาส4 ปีนี้สินเชื่อใหญ่โต-เสี่ยงค่าต๋ง
11 ธนาคารพาณิชย์โชว์กำไรปี 2554 กว่า 1.3 แสนล้าน เพิ่มขึ้น 20.94% แต่งวดไตรมาส 4 วูบ 36% น้ำท่วมฉุดอนาคตยังเสี่ยงถูกเก็บค่าต๋ง
ธนาคารพาณิชย์ทั้งระบบ 11 แห่ง ประกาศผลการดำเนินงานงวดปี 2554 มีกำไรสุทธิรวมทั้งสิ้น 1.31 แสนล้านบาท เพิ่มขึ้น 20.95% จากงวดปี 2553 ที่มีกำไรสุทธิ 1.08 แสนล้านบาท 
ทั้งนี้ ธนาคารไทยพาณิชย์ (SCB) มีอัตราการเติบโตมากสุด โต 49.58% โดยปี 2554 มีกำไรสุทธิ 3.67 หมื่นล้านบาท เพิ่มจากปี 2553 ที่มีกำไรสุทธิ 2.42 หมื่นล้านบาท ส่วนหนึ่งเพราะมีกำไรพิเศษจากการซื้อ บริษัท ไทยพาณิชย์ประกันชีวิต จำนวน 5,100 ล้านบาท 




ส่วนบริษัท ทุนธนชาต (TCAP) เป็นเพียงแห่งเดียวที่ผลงานลดลง โดยปีนี้มีกำไรสุทธิ 5,002.43 ล้านบาท ลดลง 11.28% จากปี 2553 ที่มีกำไรสุทธิ 5,638.85 ล้านบาท 
สำหรับงวดไตรมาส 4 มีกำไรสุทธิรวม 2.26 หมื่นล้านบาท ลดลง 36.88% จากไตรมาสก่อนหน้าที่มีกำไรสุทธิ 3.58 หมื่นล้านบาท ซึ่งธนาคารเกือบทุกแห่งมีกำไรที่ลดลงจากไตรมาสก่อนหน้า โดยธนาคารกรุงไทย (KTB) ลดลงมากสุดถึง 85% โดยไตรมาส 4 ทำกำไรได้ 789.64 ล้านบาท ลดลงจากไตรมาสก่อนหน้าที่ทำได้ 5,492 ล้านบาท
อย่างไรก็ตาม หากวิเคราะห์ลงลึกถึงกำไรจากการดำเนินงานปกติ จะพบว่าธนาคารพาณิชย์ขนาดใหญ่มีรายได้เพิ่มขึ้นเกือบทุกตัวในปี 2554 ขณะที่ธนาคารขนาดกลางและขนาดเล็กสู้การแข่งขันไม่ได้ ทำให้รายได้ดอกเบี้ยสุทธิลดลง 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย (KBANK) กล่าวว่า ธนาคารมีกำไรสุทธิสำหรับปี 2554 จำนวน 2.42 หมื่นล้านบาท เพิ่มขึ้น 20.85% จากปีก่อนที่มีกำไรสุทธิ 2 หมื่นล้านบาท โดยในปี 2554 มีรายได้ดอกเบี้ยสุทธิเพิ่มขึ้น จากการขยายตัวของสินเชื่อ และการจัดโครงสร้างสินทรัพย์และหนี้สินให้สอดคล้องกับทิศทางของอัตราดอกเบี้ย ทำให้มีอัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ระดับ 3.75% และรายได้ที่มิใช่ดอกเบี้ยเพิ่มขึ้น 19.78% สอดคล้องกับยุทธศาสตร์การยึดลูกค้าเป็นศูนย์กลาง 
บล.เอเซีย พลัส ระบุว่า กำไรงวดไตรมาส 4 ปี 2554 ของ KBANK หดตัวแรง โดยมีปัจจัยกดดันหลักจากการบันทึกค่าใช้จ่ายภาษีเงินได้ในงบกำไรขาดทุนกว่า 1,900 ล้านบาท จากการโอนกลับรายการในสินทรัพย์ภาษีเงินได้รอตัดบัญชี (Deferred Tax Assets) เป็นค่าใช้จ่ายอันเนื่องจากการปรับลดอัตราภาษีเงินได้นิติบุคคลลงเหลือ 23% ในปี 2555 และ 20% ในปี 2556 และยังมีค่าใช้จ่ายจากน้ำท่วมเกิดขึ้นด้วย แต่รายได้สุทธิมีความแข็งแกร่ง สำหรับแนวโน้มกำไรงวดไตรมาสแรกปีนี้น่าจะฟื้นกลับมาเติบโตจากปีนี้ 25.9% โดยคาดว่าสินเชื่อจะโต 10% ขณะที่สินเชื่อขนาดใหญ่ยังมีการเติบโตที่ดี
นอกจากนี้ ยังมีความเสี่ยงเรื่องการเก็บค่าธรรมเนียมแก้หนี้กองทุนเพื่อการฟื้นฟูและพัฒนาระบบสถาบันการเงิน ซึ่งขณะนี้ยังไม่ชัดเจน และจะไม่ถูกนำมาประเมินว่าจะกระทบกับกำไรอย่างไร